天文物理學（Astrophysics）主要研究嘅係宇宙星體嘅性質同結構。呢啲星體包括咗恆星、行星、星系、星雲、暗星、黑洞等等。天文學（Astronomy）同宇宙學（Cosmology）係佢嘅姊妹學術領域－好難將佢哋清楚咁區分。簡略嚟講，天文物理學嘗試了解星體嘅物理機制，例如係恆星嘅內部結構同埋點形成；天文學測量星體嘅位置、運動、光度等嘅變數，例如係某個恆星嘅位置同光譜；而宇宙學就企圖解釋宇宙嘅整體或者係大尺度結構嘅本質，例如係大爆炸嘅機制。